Veiligheid by landdroshof skokArgieffoto Gevaarlike wapens is glo verlede week tydens inspeksies by die Humansdorp-landdroshof in die Oos-Kaap gevind wat die veiligheid by dié hof in die soeklig geplaas het. Malcolm Figg, die DA se skaduminister van openbare werke, het Maandag in ŉ verklaring gesê die inspeksie is op 21 en 22 Junie deur DA-raadslid, Henni Britz, op aandrang van hofpersoneel uitgevoer. “Die bevinding was kommerwekkende onveilige toestande vir die personeel en lede van die publiek,” het Figg gesê. “ŉ Gebrek aan sekuriteitsmaatreëls by die hofgebou het daartoe gelei dat gevaarlike wapens gevind en op beslag gelê is. In een voorval het twee mans, wat messe by hulle gehad het, toegang tot die hofgebou verkry en ŉ panga-tipe wapen is ook in die enigste manstoilet gevind waar dit weggesteek was. Dié toilet is oorkant die hooflanddros se kamers, wat maklik toeganklik is vir lede van die publiek, beskuldigdes en getuies,” het Figg gesê. Geen inhegtenisnemings is in verband met die wapens gemaak nie en geen saak is deur veiligheidspersoneel by die polisie aanhangig gemaak nie. Figg het gesê ten tyde van die inspeksie was daar glo net een veiligheidsbeampte aan diens by die ingang en daar was geen metaalverklikkers in sig nie. “Dit is nie ŉ aanvaarbare professionele omgewing waar die lewens van landdroste, staatsaanklaers en hofpersoneel op ŉ daaglikse grondslag in gevaar is nie,” het Figg gesê. Volgens Figg is daar sedert 2006 goedkeuring om veiligheid by die hof te verbeter, maar het die departement van openbare werke en departement van justisie glo sedertdien geen vordering gemaak nie. “As skaduminister sal ek die kwessies in die parlement met die minister van openbare werke opneem. Dit is onaanvaarbaar dat die regering faal om ná al die jare ŉ veilige hofgebou te verseker,” het Figg bygevoeg.